M. Hort, podpredseda NR SR: (2009-12-03):
Ak dovolíte, myslím si, že tá téma, ktorá tu bola prerokúvaná pred chvíľou, je natoľko vážna, že treba, aby sme sa jej venovali zodpovedne a aby tu bolo povedané to, čo je pravda, a to, z čoho by sme si mohli zobrať ponaučenie. Takže niekedy začiatkom leta v roku 2007 prišli prvé informácie o pozemkoch vo Veľkom Slavkove a vtedy sa to nazvalo krádež storočia. Uverejnil to denník SME. Neskôr sa toho chytil náš poslanec Pavol Frešo. Bolo o tom dosť veľa tlačových konferencií. Táto téma rezonovala Slovenskom. A vtedy, keď všetci čakali reakciu pána premiéra, ktorý vždy sľuboval, že bude konať do troch sekúnd, potom do troch minút, tak sme boli svedkami jeho vysmievania, znevažovania a obhajovania krokov, ktoré vtedy robil Slovenský pozemkový fond. Po polroku prišla bomba z jasného neba, pretože odrazu bol odvolaný pán minister Jureňa. Pán minister Jureňa bol odvolaný preto, lebo nezvládol Slovenský pozemkový fond. Pamätáte sa všetci na jeho tlačovú konferenciu z maštale, ktorá nakoniec takmer znamenala pád vlády. Potom 16. 1. odrazu odvolanie všetkých členov Správnej rady Slovenského pozemkového fondu a všetkých členov Dozornej rady Slovenského pozemkového fondu. Tak bol totižto vtedy konštituovaný Slovenský pozemkový fond. Ja tu mám pred sebou dve uznesenia, z ktorých je zrejmé, že zo Slovenského pozemkového fondu 16. 1., to bolo uznesenie zo 16. januára 2008, boli odvolaní: pán Branislav Bejza – a teraz dávam do pozornosti, je tam strašne veľa mien, ale dávam niektoré do pozornosti – pán Miloslav Šebek, Marián Čakajda, Slavomír Eliáš, Štefan Herman, Ľubomír Řehák, Peter Marčulinec, Jozef Kolesár a Miroslav Mihalík. To sú mená, ktoré boli odvolané zo Slovenského pozemkového fondu podľa predsedu vlády pre zlodejinu. Opakujem, pre zlodejinu. Sú o tom záznamy, ktoré jasne hovoria, že títo páni sa vlastne nieže podpísali, ale spolu organizovali niečo, čo pán predseda vlády nazval zlodejina. Potom takmer rok bol fond nečinný. Hľadala sa forma. Vo vzťahu k verejnosti sa vysvetľovalo, ako takýmto krádežiam storočia do budúcnosti zabrániť a táto forma sa našla. Zrušila sa správna rada, zrušila sa dozorná rada a rozhodlo sa o jednej rade Slovenského pozemkového fondu. No a niečo sa navyše aj pridalo. A pridalo sa rozhodnutie vlády a vládnej koalície, že členovia novej rady Slovenského pozemkového fondu nesmú konať individuálne, ale iba ako kolektívny orgán, a to všetko v záujme transparentnosti, sprehľadnenia a údajného predchádzania ďalšej krádeži storočia. Opakujem, nesmú konať individuálne, iba ako kolektívny orgán. To bol ten najväčší posun dopredu ako zabrániť takýmto krádežiam. Niekedy v septembri sa noví členovia posadili do novej jedinej rady Slovenského pozemkového fondu. Ani nie o rok, a je tu nová, a tentokrát už naozaj kolosálna, kauza, už nie krádež storočia, ale krádež tisícročia. Kauza pozemkov vo Veľkej Lomnici, ktorá je ako kopirák alebo cez kopirák kauzou Veľkého Slavkova. Ešte aj firma, ktorá je zainteresovaná ako nový vlastník, sa volá GVM a je tá istá firma, ktorá figurovala aj vo Veľkom Slavkove. No a pán premiér tentokrát, akože prvýkrát v histórii vraj koná hneď. Odvoláva všetkých nominantov vlády v tej jedinej rade Slovenského pozemkového fondu. A v tejto chvíli mi dovoľte prečítať ich mená, koniec koncov, máte ich aj v návrhu na uznesenie, ktoré máte na stole, ale ja len pre poriadok: Jozef Kolesár, Miloslav Šebek, Marián Čakajda, Slavomír Eliáš, Ľubomír Řehák, Štefan Herman, Peter Marčulinec. Priatelia, ak sa vám zdá, že sú to tie isté mená, ktoré boli odvolávané 16. 1., tak sa nemýlite. To, čo som prečítal, sú tie isté mená, ktoré boli za zlodejinu odvolávané 16. 1. 2008 a dnes ich budeme pri hlasovaní odvolávať druhýkrát, teraz neviem, či za zlodejinu, lebo sa mi nezdá, že by pán premiér nominoval ľudí za zlodejinu do nového orgánu, teraz možno za mimoriadny úspech. No, v každom prípade stará dozorná rada a stará správna rada a teraz znova jednotná rada – tie isté mená a títo ľudia druhýkrát odvolávaní. Čiže stoličky sa inak pomenovali a po krádeži storočia do týchto stoličiek pán Fico posadil tých istých ľudí, aby mu mohli zrealizovať už nie krádež storočia, ale krádež tisícročia a dnes ich po druhýkrát odvoláva. (Potlesk.) Chcem sa spýtať, či si vie niekto predstaviť väčší cirkus a farizejstvo. Toto je cirkus, farizejstvo a nebojím sa povedať, že mafiánske spôsoby v priamom prenose. Toto je pravda o skutočnej morálke, resp. nemravnosti tejto vládnej koalície, predovšetkým strany SMER na čele s jej predsedom Robertom Ficom. Bol to jeho plán, aj zodpovednosť. Jeho plán a zodpovednosť. Črtá sa otázka: Bol to jeho záujem? Takýto výsmech všetkým slušným ľuďom na Slovensku, že sa vlastne tí istí ľudia, ktorí boli pre zlodejinu odvolaní, stali tými, ktorí tam boli znova nanominovaní, aby tam údajne urobili poriadok? Áno, veľký poriadok. Máme tu kauzu, z ktorej je veľmi zlý pocit, lebo ak sa v tom prvom príbehu podarili tie pozemky zachrániť, pravdepodobne teraz je už dielo dokonané. Teraz už mohol pán premiér konať ihneď, lebo tí chlapci sa poučili a urobili to perfektne. Mohli by sme tu rozprávať dlho o kauzách, ako napríklad elektronické mýto, Tipos, nástenkový tender, premrštené webové stránky niektorých ministerstiev, sanitky a tak ďalej, ale dovoľte mi zastaviť sa pri tejto príležitosti pri jednej inej kauze, ide o emisie, pretože má so škandálnym prevodom s pozemkami pod Tatrami priamy súvis. Predstavte si, že človek dvakrát odvolaný za podvod v pozemkových kauzách, myslím tým pána Šebeka, je na ministerstve životného prostredia od začiatku vypuknutia emisnej kauzy, ktorý túto zlodejčinu za Smer priamo dozoruje. Ešte raz, pán Šebek, ktorý bol, alebo bude dnes druhýkrát odvolaný za to, ako hovorí pán predseda vlády, že organizoval zlodejinu, je dozorujúci, neviem čo, dúfam, že nie prokurátor, ktorý túto zlodejčinu za Smer dozoruje na ministerstve, ktoré donedávna patrilo Slovenskej národnej strane. Nevidím tu nášho kolegu, poslanca Národnej rady Jána Chrbeta, ktorý ešte ako minister životného prostredia, keď doniesol premiérovi Ficovi návrh na zrušenie zmluvy s firmou Interblue group, na druhý deň, div sa svete, už nebol minister. Ešte raz, prišiel, povedal, že vie, ako sa dá táto nevýhodná a škandalózna zmluva dostať zo sveta, na druhý deň už nebol minister. Čo nám môže iné napadnúť, že v tejto kauze nie sú namočení len ľudia zo SNS, nie náhodou je hlavným podozrivým strana Smer a pán premiér Fico? Dnes pán Šebek dozoruje ešte aj tú ohavnosť, aby nám nebol doplatený dodatok, na ktorý podľa nominantov SNS, podľa nominantov ten doplatok mal byť zo zmluvy, že máme naň nárok. Nezdá sa vám, kolegovia z SNS, že plníte pri týchto nehoráznych škandáloch iba funkciu miništrantov? Takže, priatelia, tak ako pri Veľkej Lomnici, tak aj pri emisiách je zrejmé, že nitky vo vládnej koalícii poťahuje strana Smer a ako včera povedal na brífingu pán predseda vlády, je to čisté ako nebo z hľadiska práva, a preto som ich odvolal. Nemusím všetkému rozumieť, ale mám pocit, že, pán premiér, máte naozaj pravdu, lebo na základe zistených skutočností je to čisté ako nebo, je to čistý podvod. Žiadal by sa už z vašej strany iba chlapský postoj, ktorého sa ale určite nedožijeme, lebo nie ste slobodný, a preto sa zmôžete už iba na tento cirkus. Mrzí ma to, že nemôže byť pán predseda vlády prítomný, bol by som veľmi rád, keby na to reagoval, lebo to, čo som povedal, som o tom presvedčený a myslím to smrteľne vážne. Ďakujem vám za porozumenie. (Potlesk.)